Acꞌalaꞌcꞌal ton yet jun domingoal tuꞌ yet kꞌekbintakil,
max wajbaj ba eb cuywom Jesús.
Caw wal makaki yayji puertail te na bay wajan ecꞌ eb tuꞌ,
yuj xiwcꞌulalil eb bay eb yajaw bay Judea.
Axa yilontek eb,
waanxa oc Jesús nan xol eb,
cax max yalon bay eb axca tiꞌ:
—Juncꞌulalokab ayex,
ẍi bay eb.
Lajwi tu xin,
max txꞌoxon yul is kꞌab bay eb tuꞌ,
cꞌal tzꞌeyil bay max toj chꞌen lanza.
Axa yet max yilon eb cuywom tuꞌ tol a Cham Jajawil,
caw wal max tzaloj aj eb sicꞌlibil.
Axa yalon bay eb junelxa axca tiꞌ:
—Juncꞌulalokab ayex.
Axca max quin yut chekontek co Mam Dios,
caytuꞌ chex wut in chekon cꞌapaxtok,
ẍi bay eb.
Lajwi yalon juntzan tiꞌ,
axa xuontok cakꞌekꞌ yiban eb tuꞌ,
cax max yalon axca tiꞌ:
—Chaekcan Cham Espíritu Santo.
Ta ay mac che yakꞌ tan is yobtakil,
ok yakꞌ cꞌapax tan Dios is yobtakil tuꞌ.
Ta ay mac cꞌam che yakꞌ tan yobtakil xin,
ok cancꞌaltaꞌ is yobtakil tuꞌ yiban,
ẍi Jesús bay eb.
Ay jun yetbeyom eb cuywom Jesús chi yik Tomás,
cax chi al-lay cꞌapax Tioẍ yin.
Cꞌamicꞌ yetok eb yet max ecꞌ Jesús yilon eb.
Yuj tuꞌ xan max yal eb yet cuywomal tuꞌ bay axca tiꞌ:
—Ayon tiꞌ,
max jil yin Cham Jajawil,
ẍi eb bay.
—Ta cꞌam chi wil yechel chꞌen lawuẍ yul is kꞌab wal ayin caw,
cax cꞌam chin jektok yiximal in kꞌab yul yolanil chꞌen tuꞌ,
cꞌal in jekontok in kꞌab bay is tzꞌeyil,
maj waoc yin in cꞌul,
ẍi.
Ukubixi wal tuꞌ,
max wajban pax oc ba eb bay yul te na tuꞌ junelxa.
Ayxa ecꞌ Tomás tuꞌ yetok eb yet tuꞌ.
Caw wal makaki yayji puertail jun na tuꞌ,
axa max yilontek eb,
lecanxa oc Jesús nan xol eb.
Max yalon Cham bay eb axca tiꞌ:
—Juncꞌulalokab ayex,
ẍi bay eb.
Lajwi tuꞌ,
axa yalon bay Tomás tuꞌ axca tiꞌ:
—Ilab in kꞌab tiꞌ.
Jektok yiximal a kꞌab yul yolanil tiꞌ,
cax cha jekontok cꞌapax a kꞌab bay yolanil tzꞌeyil in cꞌul tiꞌ.
Manchakxa akꞌ cabcꞌulal,
palta aoc a cꞌul win,
ẍi Jesús bay.
Lajwi tu xin,
max yalon Tomás tuꞌ bay axca tiꞌ:
—Ach Wajawil,
ach in Diosal,
ẍi bay.
Axa yalon Jesús bay axca tiꞌ:
—Tomás,
max aoc a cꞌul win yujtol max in elaꞌ.
A eb man yowalilok chin iloni,
cax chi yaon oc eb cꞌul win,
yelxacꞌal watxꞌ yet eb,
ẍi bay.
Xiwiltocꞌal milagro max el yunen Jesús satak eb is cuywom tuꞌ,
palta maj tzꞌibelaycan yabixal masanil yul jun libro tiꞌ.
Max tzꞌibelaycan juntzan tiꞌ,
yet watxꞌ che yaoc yin e cꞌul,
tol a Jesús,
a ton Cristo Cham Cꞌajol Dios.
Ta cay tuꞌ ok e yut e yaon oc yin e cꞌul,
ok e chaꞌ kꞌinalej tol aycꞌal yin tojbalkꞌinal bay.